Document ID: 32013R0944

KOMISJONI MÄÄRUS (EL) nr 944/2013,
2. oktoober 2013,
millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006, (1) eriti selle artikli 37 lõiget 5 ja artiklit 53,
ning arvestades järgmist:
(1)
Määruse (EÜ) nr 1272/2008 IV lisa 1. osa tabelis 6.2 sätestatud hoiatuslausega P210 seoses on ÜRO ühtse ülemaailmse kemikaalide klassifitseerimise ja märgistamise süsteemi (GHS) 5. läbivaatamise käigus tehtud muudatusi, mida komisjoni määruses (EL) nr 487/2013 (2) ei ole täielikult arvesse võetud. Järjepidevuse huvides tuleb ette näha täielik vastavus GHSi ja määruse (EÜ) nr 1272/2008 vahel.
(2)
Määruse (EÜ) nr 1272/2008 VI lisa 3. osas on esitatud kaks ohtlike ainete ühtse klassifikatsiooni ja märgistuse loendit. Tabelis 3.1 on ohtlike ainete ühtse klassifikatsiooni ja märgistuse loend, mis põhineb määruse (EÜ) nr 1272/2008 I lisa 2.-5. osas sätestatud kriteeriumidel. Tabelis 3.2 on ohtlike ainete ühtse klassifikatsiooni ja märgistuse loend, mis põhineb nõukogu 27. juuni 1967. aasta direktiivi nr 67/548/EMÜ (ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta) (3) VI lisas sätestatud kriteeriumidel. Kõnealust kahte nimekirja on vaja muuta, et lisada selliste ainete ajakohastatud klassifikatsioon, mille puhul selline ühtne klassifikatsioon juba kehtib, ning ka uute ainete ühtne klassifikatsioon.
(3)
Euroopa Kemikaaliameti (ECHA) riskihindamise komitee on avaldanud arvamust ainete ühtset klassifitseerimist ja märgistamist käsitlevate ettepanekute kohta, mis esitati ECHA-le vastavalt määruse (EÜ) nr 1272/2008 artiklile 37. Nende arvamuste ja samuti asjaosalistelt saadud kommentaaride põhjal on asjakohane määruse (EÜ) nr 1272/2008 VI lisa muuta, et teatavate ainete klassifitseerimist ja märgistamist ühtlustada.
(4)
Määruse (EÜ) nr 1272/2008 VI lisa 3. osas sätestatud ühtset klassifikatsiooni (muudetud käesoleva määrusega) ei tuleks kohaldada viivitamata, kuna on vaja teatud ajavahemikku, et ettevõtjad saaksid ainete ja segude märgistamist ja pakendamist kohandada uue klassifikatsiooniga ning olemasolevad tootevarud ära müüa. Lisaks sellele on vaja teatud ajavahemikku, et ettevõtjad saaksid täita uuest ühtlustatud klassifikatsioonist tulenevaid registreerimiskohustusi ainete puhul, mis on liigitatud 1A- või 1B-kategooria (tabel 3.1) või 1. ja 2. kategooria (tabel 3.2) kantserogeenideks, mutageenideks või reproduktiivtoksilisteks aineteks, või selliste ainete puhul, mis on väga mürgised veeorganismidele ning mis võivad avaldada pikaajalist veekeskkonda kahjustavat toimet, ning täita eelkõige neid kohustusi, mis on sätestatud Euroopa Parlamendi ja nõukogu 18. detsembri 2006. aasta määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ) (4) artiklis 23.
(5)
Seoses ainega pitch, coal tar, high-temp. (pigi, kõrgtemperatuurne kivisöetõrv, EÜ number 266-028-2) on vaja pikendatud ajavahemikku, et ettevõtjad saaksid täita uuest ühtlustatud klassifikatsioonist tulenevaid kohustusi ainete suhtes, mis on väga mürgised veeorganismidele ning mis võivad avaldada pikaajalist veekeskkonda kahjustavat toimet, eriti seoses kohustustega, mis on sätestatud Euroopa Parlamendi ja nõukogu 24. septembri 2008. aasta direktiivi 2008/68/EÜ (ohtlike kaupade siseveo kohta) (5) artiklis 3 ja III lisas. Seetõttu tuleks enne ühtlustatud klassifikatsiooni kohaldamist ette näha pikem üleminekuaeg.
(6)
Seoses ainega gallium arsenide (galliumarseniid; EÜ number 215-114-8) tegeleb riskihindamise komitee uue arvamuse vastuvõtmisega ohuklassi „reproduktiivtoksiline” kohta. Seetõttu ei tuleks kõnealust ohuklassi enne arvamuse lõplikku valmimist määruse (EÜ) nr 1272/2008 VI lisasse kanda.
(7)
Seoses ainega polyhexamethylene biguanide hydrochloride (polüheksametüleenbiguaniidvesinikkloriid, CASi number 27083-27-8 või 32289-58-0) on ohuklassi „äge mürgisus (sissehingamisel)” kohta avaldatud uusi teaduslikke andmeid, mis viitavad sellele, et klassifitseerimine kõnealusesse ohuklassi vastavalt riskihindamise komitee arvamusele, mis põhineb vananenud andmetel, ei pruugi olla õige. Seetõttu ei tuleks kõnealust ohuklassi kanda määruse (EÜ) nr 1272/2008 VI lisasse enne, kui riskihindamise komitee on esitanud arvamuse, mis põhineb uutel andmetel. Kõik teised ohuklassid, mida varasem riskihindamise komitee arvamus hõlmab, tuleb kõnealusesse lisasse kanda.
(8)
Kooskõlas määruse (EÜ) nr 1272/2008 üleminekusätetega, milles lubatakse uusi sätteid vabatahtlikult varem kohaldada, peaks tarnijatel enne ühtse klassifikatsiooni kohustuslikuks muutumise kuupäevasid olema võimalus vabatahtlikult kohaldada käesoleva määrusega muudetud määruse (EÜ) nr 1272/2008 VI lisa 3. osas sätestatud ühtset klassifikatsiooni ning kohandada märgistust ja pakendeid sellele vastavalt.
(9)
Käesoleva määrusega ette nähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1272/2008 muudetakse järgmiselt.
1)
IV lisa muudetakse vastavalt käesoleva määruse I lisale.
2)
VI lisa 3. osa muudetakse järgmiselt:
a)
tabelit 3.1 muudetakse järgmiselt:
i)
määruse (EÜ) nr 1272/2008 VI lisas esitatud kanded, mis vastavad käesoleva määruse II lisa kannetele, asendatakse käesoleva määruse II lisa kannetega;
ii)
käesoleva määruse III lisas esitatud kanded lisatakse vastavalt tabelis 3.1 esitatud kannete järjekorrale;
b)
tabelit 3.2 muudetakse järgmiselt:
i)
määruse (EÜ) nr 1272/2008 VI lisas esitatud kanded, mis vastavad käesoleva määruse IV lisa kannetele, asendatakse käesoleva määruse IV lisa kannetega;
ii)
käesoleva määruse V lisas esitatud kanded lisatakse vastavalt tabelis 3.2 esitatud kannete järjekorrale.
Artikkel 2
1. Erandina artikli 3 lõikest 2 võib aineid enne 1. detsembrit 2014 ja segusid enne 1. juunit 2015 klassifitseerida, märgistada ja pakendada vastavalt määrusele (EÜ) nr 1272/2008, mida on muudetud käesoleva määrusega.
2. Erandina artikli 3 lõikest 2 ei nõuta määruse (EÜ) nr 1272/2008 kohaselt klassifitseeritud, märgistatud ja pakendatud ning enne 1. detsembrit 2014 turule lastud ainete puhul käesoleva määrusega muudetud määruse (EÜ) nr 1272/2008 kohast ümbermärgistamist ja ümberpakendamist kuni 1. detsembrini 2016.
3. Erandina artikli 3 lõikest 2 ei nõuta Euroopa Parlamendi ja nõukogu direktiivi 1999/45/EÜ (6) või määruse (EÜ) nr 1272/2008 kohaselt klassifitseeritud, märgistatud ja pakendatud ning enne 1. juunit 2015 turule lastud ainete puhul käesoleva määrusega muudetud määruse (EÜ) nr 1272/2008 kohast ümbermärgistamist ja ümberpakendamist kuni 1. juunini 2017.
4. Erandina artikli 3 lõikest 3 võib käesoleva määrusega muudetud määruse (EÜ) nr 1272/2008 VI lisa 3. osas sätestatud ühtset klassifikatsiooni kohaldada enne artikli 3 lõikes 3 osutatud kuupäevi.
Artikkel 3
1. Käesolev määrus jõustub kahekümnendal päeval pärast selle avaldamist Euroopa Liidu Teatajas.
2. Artikli 1 lõiget 1 kohaldatakse ainete suhtes alates 1. detsembrist 2014 ja segude suhtes alates 1. juunist 2015.
3. Artikli 1 lõiget 2 kohaldatakse alates 1. jaanuarist 2015 kõikide kannete suhtes, välja arvatud pitch, coal tar, high-temp. (EÜ number 266-028-2), mille suhtes kohaldatakse artiklit 1 alates 1. aprillist 2016.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. oktoober 2013

Labels: 1
20
7
0
3
12